สังคมข่าวหุ้น
*ตลาดกระทิงมาแล้ว
10 มี.ค. 2564

เกียรติก้อง ว่องไวยากร
*ตลาดกระทิงมาแล้ว
*ตลาดหุ้นไทยปรับเป็นขาขึ้น หลังพักฐานมาระยะหนึ่ง ต่างชาติ-กองทุนลุย วอลุ่มวานนี้กว่าแสนล้าน ส่วนพวกลงทุน DW เล่นเซตขาลง ต้องรีบขายเป็นการด่วนวานนี้ วอลุ่มทะลักออกมาเป็นพันล้าน ส่งสัญญาณหุ้นขาขึ้นชัดเจน ประกอบกับมาตรการกระตุ้นเศรษฐกิจของสหรัฐฯ จะออกมาเร็ว ๆ นี้ ช่วยดันเศรษฐกิจโลกฟื้นตัว รวมทั้งไทย แนวรับ 1,560  แนวต้าน 1,585 จุด
*กลุ่มแบงก์คลายกังวล ลดดอกเบี้ยผิดนัดชำระหนี้ หลังกูรูแจงไม่กระทบ ราคาปรับตัวขึ้นถ้วนหน้า 3 แบงก์ใหญ่ SCB, KBANK, BBL กลับสู่ภาวะขาขึ้น ส่วนชูชาติ เพ็ชรอำไพ ผู้บริหารนอนแบงก์อย่าง MTC พูดชัดไม่เคยคิดดอกเบี้ยผิดนัดชำระ แล้วจะกระทบได้อย่างไรจริงมั๊ย
*เงินติดล้อรุกหนัก ปิยะศักดิ์ อุกฤษฎ์นุกูล กรรมการผู้จัดการใหญ่ บริษัท เงินติดล้อ จำกัด (มหาชน) หรือ TIDLOR ทำภาพยนตร์โฆษณาชุด เงินติดล้อให้บัตร สามารถกดเงินสดหมุนเวียนช่วยให้ผู้ขอสินเชื่อทะเบียนรถสามารถกดเงินสดตามวงเงินสินเชื่อของตนเองได้สะดวกผ่านตู้ ATM ของธนาคารพาณิชย์ชั้นนำทั่วประเทศ ในยามที่ต้องการได้ด้วยความยืดหยุ่นมากขึ้น และยังช่วยลดขั้นตอนในการยื่นเอกสารขอสินเชื่อใหม่และลดต้นทุนการเดินทางมารับบริการที่สาขา ปัจจุบันได้เริ่มให้บริการกับกลุ่มลูกค้าสินเชื่อทะเบียนรถมอเตอร์ไซค์ที่มีประวัติกับบริษัทฯ และมีแผนที่จะขยายบริการไปยังลูกค้าสินเชื่อประเภทอื่น ๆ ต่อไป
*SCB คว้ารางวัล “Best Bank Mobile Website” จาก “2020 MOBILE WEBAWARDS WINNING” สะท้อนความมุ่งมั่นในการพัฒนาโซลูชันเพื่อผู้ประกอบการรายย่อยทุกกลุ่มที่ได้รับผลกระทบจากโควิด-19 จากบริการ “มณี Business Booster” เครื่องมือออนไลน์ที่จะช่วยประเมินความพร้อมทางธุรกิจและช่วยค้นหาส่วนผสมที่ลงตัว
*บอร์ดบมจ.โรงแรมรอยัล ออคิด (ประเทศไทย) (ROH) ไฟเขียวให้บริษัทขายทรัพย์สินของโรงแรมรอยัล ออคิด เชอราตัน โฮเทล แอนด์ ทาวเวอร์สให้แก่กองทรัสต์หลังจากที่กองทรัสต์ได้รับอนุญาตให้จัดตั้งและเสนอขายหน่วยทรัสต์ที่ออกใหม่จากสำนักงานก.ล.ต. และได้ดำเนินการออกและเสนอขายหน่วยทรัสต์เสร็จสิ้น บริษัทคาดว่า จะได้รับเงินจากการขายทรัพย์สินให้แก่กองทรัสต์ภายหลังหักค่าใช้จ่ายแล้วประมาณ 4,400 ล้านบาท
*เอกรัตน์ แจ้งอยู่ ประธานเจ้าหน้าที่บริหาร บริษัท เธียรสุรัตน์ จำกัด (มหาชน) หรือ TSR ตั้งเป้ารายได้ปี 2564 เติบโต 10% โดยการเติบโตหลักยังคงเป็นเครื่องกรองน้ำดื่ม ด้วยการเพิ่มทีมขาย การขยายสาขาที่มีเป้าหมายกว่า 50 สาขา และการพัฒนาเครื่องกรองน้ำรุ่นใหม่ที่มีรูปแบบและฟังก์ชันการใช้งานที่ทันสมัย นอกจากนี้ยังมีการขายสินค้าที่เกี่ยวเนื่อง อาทิ ชุดบำบัดน้ำใช้ (Watermate) ที่สามารถตอบโจทย์ได้ทั้งภาคธุรกิจและครัวเรือน รวมทั้งเครื่องผลิตน้ำแข็งยี่ห้อ อัลไพน์ ที่มีโอกาสทางการตลาดสูง จ่ายเป็นเงินสดในอัตราหุ้นละ 0.08 บาท ซึ่งได้กำหนดสิทธิผู้ถือหุ้น (Record Date) เพื่อกำหนดสิทธิในการรับปันผลประจำปี 2563 เป็นวันที่ 30 เมษายน 2564 และกำหนดการจ่ายเงินปันผลดังกล่าวในวันที่ 20 พฤษภาคม 2564
*สำนักงานคณะกรรมการกำกับหลักทรัพย์และตลาดหลักทรัพย์ ได้รับแบบรายงานการได้มาของหุ้น บมจ.ออลล์ อินสไปร์ ดีเวลลอปเม้นท์ (ALL) โดย นายพงศา ไพรัชเวทย์ ซึ่งเป็นการได้มา เมื่อวันที่ 9 มีนาคม 2564 จำนวนหลักทรัพย์ที่ได้มา คิดเป็น 5.5803% ของสิทธิออกเสียงทั้งหมดของกิจการ จำนวนหลักทรัพย์ภายหลังการได้มา คิดเป็น 5.5803% ของสิทธิออกเสียงทั้งหมดของกิจการ
*บมจ.สิงห์ เอสเตท (S) แจ้งที่ประชุมคณะกรรมการบริษัท ครั้งที่ 7/2564 ได้มีมติอนุมัติเพื่อนำเสนอต่อที่ประชุมสามัญผู้ถือหุ้น ประจำปี 2564 ของบริษัท เพื่อพิจารณาอนุมัติให้บริษัท เอส.ไอเอฟ. จำกัด (S.IF.) ซึ่งเป็นบริษัทย่อยที่บริษัทฯ จะจัดตั้งขึ้นใหม่ โดยมีทุนจดทะเบียน 100 ล้านบาท และบริษัทถือหุ้น 99.99% ของจำนวนหุ้นที่ออกและจำหน่ายแล้วทั้งหมด เข้าซื้อหุ้นสามัญ 100% ในบริษัท ปาร์ค อินดัสตรี จำกัด, ซื้อหุ้นสามัญ 30% ในบริษัท อ่างทองเพาเวอร์ จำกัด รวมทั้ง การได้มาซึ่งสิทธิในการเข้าซื้อหุ้นสามัญไม่น้อยกว่า 30% ในบริษัท บี.กริม เพาเวอร์ (ราชบุรี) 1 จำกัด และบริษัท บี.กริม เพาเวอร์ (ราชบุรี) 2 จำกัด จาก Prime Harvestment Ltd. รวมมูลค่ากว่า 3.8 พันล้านบาท
*ทริสเรทติ้งคงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันของ บริษัท น้ำตาลมิตรผล จำกัด ที่ระดับ A+ ด้วยแนวโน้มอันดับเครดิต Negative หรือ ลบ สะท้อนถึงความกังวลของทริสเรทติ้งเกี่ยวกับผลการดำเนินงานของบริษัทที่จะได้รับผลกระทบอย่างมากจากปริมาณอ้อยที่ลดลงในปี 2564 อันเนื่องมาจากภาวะภัยแล้งที่ยาวนานและการลดลงของพื้นที่เพาะปลูกอ้อยในประเทศไทย นอกจากนี้ ราคาน้ำตาลก็ยังมีแนวโน้มที่จะเผชิญกับแรงกดดันจากปริมาณน้ำตาลจากประเทศบราซิลที่เพิ่มมากขึ้น ตลอดจนความไม่แน่นอนในหลาย ๆ ด้านจากผลกระทบของการระบาดของโรคติดเชื้อไวรัสโคโรนา 2019 (โรคโควิด 19)
*บมจ.อินเด็กซ์ อินเตอร์เนชั่นแนล กรุ๊ป (IND) แจ้งว่า บริษัทได้ลงนามสัญญาว่าจ้างงานที่ปรึกษาศึกษาความเป็นไปได้ ในการก่อสร้างท่าอากาศยานพะเยา จังหวัดพะเยา กับกรมท่าอากาศยาน มูลค่าสัญญาประมาณ 2,896,300.00 บาท (รวมภาษีมูลค่าเพิ่ม) โดยมีระยะเวลาดำเนินการ ประมาณ 270 วันนับจากวันที่ลงนาม (10 มี.ค.)
*ชวินดา หาญรัตนกูล กรรมการผู้จัดการ บลจ.กรุงไทย (KTAM) เผยบริษัทอยู่ระหว่างเปิดเสนอขายกองทุนตราสารหนี้ทั่วโลก อายุโครงการประมาณ 1 ปี คือ กองทุนเปิดกรุงไทย โกลบอล ฟิกซ์ อินคัม 1Y17 ตั้งแต่วันนี้ -16 มีนาคม 2564 ซึ่งกองทุนดังกล่าวเหมาะในการกระจายพอร์ตการลงทุนไปทั่วโลกเพื่อรับผลตอบแทนที่สูงกว่าการลงทุนในประเทศในช่วงภาวะดอกเบี้ยต่ำระยะยาว